
Lietuvoje – daugiau nei pusė milijono naminių augintinių: štai kuo lepina juos, o kartu – ir beglobius
Lietuvoje oficialiai registruota daugiau nei pusė milijono naminių augintinių. Mažiausiai tiek pat gyvūnų šeimininkų neturi. Vėstant orams, lietuviško prekybos tinklo „Maxima“ atstovai kviečia atkreipti dėmesį į gyvūnų prieglaudų poreikius ir prisidėti prie to, kad kuo daugiau beglobių gyvūnų sulauktų maisto, šilumos ir taip reikalingos pagalbos. 
Naujausiais, spalio 1 dienos, Žemės ūkio duomenų centro duomenimis, Lietuvoje šiuo metu registruota daugiau nei pusė milijono naminių augintinių: beveik 319 tūkst. šunų, virš 182 tūkst. kačių ir 557 šeškai. 
Nors tiksliai suskaičiuoti neįmanoma, benamių gyvūnų Lietuvoje greičiausiai yra daugiau nei registruotų – vertinama, kad beglobių šunų šalyje yra apie 250 tūkst., o benamių kačių skaičius gali siekti ir pusę milijono. 
Džiugina tai, kad tautiečiai jiems neabejingi – žmonės remia prieglaudas, aukoja gyvūnų maistą, aktyviai dalijasi informacija apie dingusius ar namų ieškančius beglobius ir itin jautriai reaguoja į viešumoje iškylančius nepriežiūros ar žiauraus elgesio su jais atvejus. 
Organizacijų – 96, prieglaudų – 49 
Valstybinės maisto ir veterinarijos tarnybos skaičiavimais, šiuo metu Lietuvoje yra registruotos 96 gyvūnų globos organizacijos. Vis tik patalpas, kuriose gali laikyti beglobius gyvūnus, turi tik maždaug trečdalis jų. Patvirtintų gyvūnų globos namų sąraše šiuo metu nurodytos 49 fizinės vietos, kai kurios globos organizacijos jų turi po kelias – skirtinguose miestuose ar rajonuose. 
Prieglaudos kasdien sunaudoja didelius maisto ir kraiko, higienos bei kitų priežiūros priemonių kiekius, nemažą biudžeto dalį tenka skirti veterinarinei pagalbai. Todėl net ir viena papildoma maisto pakuotė ar kraiko maišelis mažina kasdienes gyvūnų globos organizacijos išlaidas ir leidžia daugiau lėšų palikti gydymui ar kitiems poreikiams.
Milda Santockytė, „Maximos“ Bakalėjos pirkimų skyriaus vadovė, dalijasi, kad parduodami maisto ir kitų gyvūnų prekių kiekiai lietuviškame prekybos tinkle vis auga.
Pavyzdžiui, per šių metų sausio–rugpjūčio mėnesius, lyginant su tuo pačiu 2025 m. laikotarpiu, gyvūnams skirtų prekių pardavimai „Maximoje“ augo 8 proc. Gyvūnų kraiko šiemet nupirkta maždaug dešimtadaliu daugiau, šlapio ėdalo katėms ir šunims bei šunų skanėstų – maždaug 7 proc. daugiau, o gyvūnams skirtų aksesuarų – 4 proc. daugiau negu 2025 m. sausį–rugpjūtį. 
Vienas pirkinys savam augintiniui, kitas – beglobiui 
Kalbėdama apie populiariausių gyvūnų prekių kategorijas, M. Santockytė pastebi, kad lyderių trejetukas nesikeičia jau treti metai. 
„Daugiausia nuperkama šlapio kačių ėdalo, šunų skanėstų ir šlapio šunų ėdalo. Populiariausia preke taip pat trečius metus iš eilės išlieka konservuotas kačių ėdalas su vištiena. Iš viso gyvūnams skirto asortimento maždaug du trečdaliai tenka katėms, likęs trečdalis – šunims“, – pasakoja „Maximos“ atstovė.
Pasak M. Santockytės, nors skanukus pirkėjai renkasi norėdami daugiau pradžiuginti šunis, šiemet matoma aiški tendencija, kad savo keturkojus vis dažniau palepinti nori ir kačių augintojai, o kartu, tikėtina, ir beglobius. Kačių skanėstų grupės pardavimai per pirmuosius aštuonis šių metų mėnesius augo beveik 50 procentų, lyginant su tuo pačiu laikotarpiu pernai. 
„Pasirūpinti ne tik savais, bet ir beglobiais gyvūnais ypač lengva, kai augintiniams skirtas maistas ar kitos prekės esant ypatingiems kainų pasiūlymams kainuoja pigiau. Pastebime, kad pavasarį ir rudenį vykstančios „Gyvūnų mugės“ metu jų įsigyjama kartais vos ne dvigubai daugiau nei kitais laikotarpiais“, – pastebi M. Santockytė. 
Ji taip pat primena, kad apsisprendusiems padėti konkrečiai gyvūnų prieglaudai, verta pasitikrinti jos interneto svetainę ar socialinių tinklų paskyras – organizacijos dažnai viešai skelbia, kokio maisto ar kitų priemonių tuo metu joms labiausiai trūksta. 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

